text: Kristian Thulesen Dahl under sig over Vejle-dom
  14 november 2012 kl. 09.19
  En bilist fik en betinget dom på 14 dage og en bøde, efter han i høj fart ramte tre fodgængere, der alle blev alvorligt kvæstet.
  Sagen er fra slutningen af oktober, hvor en 26-årig mand i høj fart kørte op på et fortorv i Vejle og ramte tre fodgængere. De blev alle alvorligt kvæstet, og har idag blivende men.
  Efterfølgende fik bilisten en bøde på 1.500 kr. for at køre for stærkt, og en betinget dom på 14 dage for at stikke af fra ulykkesstedet.
  Nu tager Kristian Thulesen Dahl fra Dansk Folkeparti sagen op, skriver Vejle Amts Folkeblad.
  - Det er en trist sag, og jeg forstår fuldt ud, at de sidder tilbage med følelsen af, at straffen ikke er retfærdig, siger Kristian Thulesen Dahl.
  Flere læsere af Vejle Amts Folkeblad har kritiseret, at den 26-årige ikke fik en ubetinget fængselsstraf.
  - Det kan jo ikke være rigtigt, at sådanne sager ikke bliver takseret hårdere end almindelige færdselsforseelser. Jeg vil undersøge, hvad der er normalen, og om strafferammen eventuelt skal justeres op, siger Kristian Thulesen Dahl.
  